google/wiki40b huggingface dataset:
Τέμενος Σελιμιγιέ Λευκωσίας

Ιστορία και γεωγραφική θέση

Ο καθεδρικός ναός της Αγίας Σοφίας βρίσκεται στο κέντρο της Λευκωσίας και είναι ένα από τα σπουδαιότερα μεσαιωνικά μνημεία της Κύπρου. Η ονομασία του προέρχεται από μια παλαιά ομώνυμη εκκλησία που βρισκόταν χτισμένη εκεί κατά τα πρώτα βυζαντινά χρόνια. Μετά την απόκτηση της Κύπρου από τον Γκυ ντε Λουζινιάν και τον ερχομό των καθολικών Φράγκων και Λατίνων, προέκυψε το ζήτημα της κατασκευής ενός καθεδρικού ναού για τις λατρευτικές τους ανάγκες. Στα πρώτα κιόλας χρόνια του νεοσύστατου φραγκικού βασιλείου καταβλήθηκαν συστηματικές προσπάθειες κατασκευής ενός επιβλητικού ναού, οι οποίες, σύμφωνα με την άποψη του Καμίλ Ανλάρ (Camille Enlart) ευοδώθηκαν το 1209, όταν ο καθολικός αρχιεπίσκοπος Τιερού έθεσε τον πρώτο θεμέλιο λίθο. Το σύνθετο έργο κράτησε αρκετά χρόνια και ο ναός αποπερατώθηκε το 1232.

Αρχιτεκτονική

Την περίοδο αυτή, η Γοτθική αρχιτεκτονική ακμάζει στη Γαλλία. Έτσι οι Φράγκοι αποφασίζουν να κτίσουν ένα ναό στην Κύπρο εμπνευσμένοι από τον ναό της Παναγίας των Παρισίων, προσαρμόζοντάς τον στις τοπικές συνήθειες. Ο ναός ποτέ δεν ολοκληρώθηκε, αφού ο νοτιοδυτικός πύργος και ο άνω όροφος του πρόπυλου δεν κτίστηκαν ποτέ.  
Εξωτερικά ο ναός διακοσμείται με πολύ σημαντικά δείγματα αρχιτεκτονικής γλυπτικής. Τρία από τα τέσσερα τόξα φέρουν ανάγλυφες μορφές βασιλέων, προφητών, αποστόλων και επισκόπων. Μπροστά από τις τρεις πύλες ανοίγεται ο νάρθηκας. Εσωτερικά διακρίνεται ο τύπος της τρίκλιτης βασιλικής με τεράστιες κυλινδρικές κολώνες και οι διαστάσεις του είναι 70 μ. Χ 40 μ.
Όταν οι Τούρκοι κατέλαβαν την Κύπρο, πρόσθεσαν δύο μιναρέδες στο δυτικό τμήμα της εκκλησίας, καταστράφηκε ο πλούσιος γλυπτός διάκοσμος, οι τοιχογραφίες, τα αγάλματα που περιείχε και οι υαλοπίνακες των παραθύρων της (βιτρό) που απεικόνιζαν σκηνές από την Παλαιά και την Καινή Διαθήκη. Ακόμη καταστράφηκαν ταφικά μνημεία βασιλέων και πριγκίπων της δυναστείας των Λουζινιάν. 
Σήμερα το Τέμενος της Σελιμιέ, όπως το ονόμασαν οι Τούρκοι, χρειάζεται άμεση επιδιόρθωση. Η έλλειψη κυβερνητικού ενδιαφέροντος προς αυτό το ιστορικό κτίριο σιγά σιγά το οδηγεί στην καταστροφή. Τα θεμέλια μετακινήθηκαν, άρχισαν να πέφτουν εξωτερικά οι πέτρες του, υπάρχουν σχισμές και οι κολώνες του γέρνουν. Οι αρχαιολόγοι προειδοποιούν ότι αν δεν ληφθούν αυστηρά μέτρα για τη συντήρηση του ναού, θα καταρρεύσει σε περίπου 50 χρόνια.
Λουί ντε Μπουρμπόν (1974)

Βιογραφία

Είναι γιος του Αλφόνσου δούκα του Ανζού και του Κάδιθ και της Μαρίας ντελ Κάρμεν Μαρτίνεθ-Μπορντιού υ Φράνκο.
Είναι ο πρώτος άρρην σε διαδοχή του Οίκου των Καπετιδών-Βουρβόνων και αρχηγός του Οίκου αυτού. Θα ήταν βασιλιάς της Ισπανίας, αλλά ο πάππος του Χάιμε (Ιάκωβος) ως κωφός είχε παραιτηθεί από διάδοχος και επιπλέον είχε νυμφευτεί μοργανατικά.
2500 Αλασκαττάλο

Φυσικά χαρακτηριστικά

Τα φυσικά χαρακτηριστικά του Αλασκαττάλο είναι άγνωστα.
Μειλίχαι

Τα στρόφια ή μειλίχαι αποτελούσαν τον εξοπλισμό του αθλήματος της πυγμής (πυγμαχίας). Πρόκειται για ιμάντες, τους οποίους οι πύκτες (πυγμάχοι) τύλιγαν στα χέρια τους κατά τη διεξαγωγή του αγωνίσματος, προκειμένου να κρατούνται σταθεροί οι καρποί και οι αρθρώσεις των δακτύλων και παράλληλα να γίνονται ισχυρότερα τα χτυπήματα.

Περιγραφή

Ο Όμηρος δίνει λεπτομερή περιγραφή των ιμάντων που φορούσαν οι πυγμάχοι. Ήταν λωρίδες από μαλακό δέρμα βοδιού, μήκους περίπου τριών μέτρων, τις οποίες άλειφαν με λάδι ή λίπος ώστε να διατηρούνται μαλακές. Οι αθλητές φορούσαν τους ιμάντες γύρω από τις πρώτες κλειδώσεις των δακτύλων και μετά τους περνούσαν διαγώνια, από την παλάμη μέχρι το επάνω μέρος του χεριού, αφήνοντας τον αντίχειρα ακάλυπτο. Στη συνέχεια τους έδεναν γύρω από τον καρπό ή ψηλά στο βραχίονα, με μία θηλιά. Αργότερα, οι ιμάντες που κάλυπταν την πρώτη φάλαγγα των δακτύλων ενισχύθηκαν με σκληρότερο δέρμα εξωτερικά και με μαλλί εσωτερικά (σφαίραι) και χρησιμοποιούνταν κατά κύριο λόγο στην προπόνηση. Από τον 4ο αι. π.Χ. ως και τον 2ο αι. π.Χ. οι πυγμάχοι αντικατέστησαν τους ιμάντες με ένα είδος γαντιού από έτοιμες δερμάτινες τυλιγμένες λωρίδες, τους οξείς ιμάντες. Τέλος, κατά τα ρωμαϊκά χρόνια, οι αθλητές χρησιμοποιούσαν ένα γάντι πυγμαχίας, εφεύρεση του Caestus, ενισχυμένο με σίδερο και μολύβι.
Οι αλλαγές στους ιμάντες επέφεραν καθοριστικές τροποποιήσεις στην τεχνική του αθλήματος. Αρχικά, όταν οι ιμάντες ήταν μαλακοί η πυγμαχία απαιτούσε ευκινησία, ικανότητα, ευελιξία και καλή τεχνική. Όταν όμως υιοθετήθηκαν οι οξείς ιμάντες οι πυγμάχοι έδιναν έμφαση στην ωμή δύναμη και όχι στην δεξιότητα, μετατρέποντας την τέχνη της πυγμαχίας σε έναν αγώνα θανάτου.
Κωστής Ζώης

Βιογραφικό

Ο Κωστής Ζώης γεννήθηκε στη Γαβαλού Αιτωλοακαρνανίας το 1930. Σπούδασε στην τότε Ανωτάτη Βιομηχανική αλλά σύντομα στράφηκε στο σινεμά.
Η πρώτη του ταινία μικρού μήκος, Το Άλογο του 1965 γυρίστηκε στην ιδιαίτερη πατρίδα του και απέσπασε την Α' τιμητική διάκριση ταινίας μικρού μήκους στο 6ο Φεστιβάλ Θεσσαλονίκης. Το 1967 σκηνοθέτησε και έγραψε τις Σιλουέτες, την πρώτη του ταινία μεγάλου μήκους. Ένα κοινωνικό δράμα γύρω από το δίλημμα μιας διαζευγμένης γυρισμένο κυρίως στο Μεσολόγγι, κατάφερε να κερδίσει το βραβείο καλύτερης ταινίας στο 8ο Φεστιβάλ Θεσσαλονίκης. Την επόμενη χρονιά, η μικρού μήκους του Ο Δραπέτης κέρδισε το βραβείο ταινίας μικρού μήκος με υπόθεση στο ίδιο φεστιβάλ.
Για τη δεύτερη και τελευταία ταινία του μεγάλου μήκους, το Θα μπορούσαμε να κάνουμε κάτι εμείς του 1971 δούλεψε στο σενάριο με τον Κώστα Μουρσελά. Συνεργάστηκε και πάλι μαζί του ως ένας από τους σκηνοθέτες της σειράς Εκείνος και Εκείνος η οποία έμεινε στην ιστορία για το υπονομευτικό της μήνυμα κατά τη διάρκεια της δικτατορίας. Τα επόμενα χρόνια σκηνοθέτησε ξανά για την τηλεόραση τη μεσαίου μήκους ταινία Μια κάποια περίπτωση που αποτελεί και την πρώτη τηλεοπτική διασκευή έργου του Αντώνη Σαμαράκη. Επίσης, μετέφερε στην τηλεόραση το Μυθιστόρημα των Τεσσάρων, καρπό της συνεργασίας τεσσάρων γνωστών συγγραφέων.
Το μεσαίου μήκους ντοκιμαντέρ του Οι Αζήτητοι του 1982 ήταν ένα ντοκιμαντέρ για τους ψυχασθενείς της Λέρου και άλλων ιδρυμάτων, το οποίο καλούσε το θεατή να τους δει με διαφορετικό μάτι, ως θύματα. Βραβεύθηκε σε φεστιβάλ ντοκιμαντέρ του εξωτερικού. Τα επόμενα χρόνια επέστρεψε στην τηλεόραση και ανάμεσα σε άλλα σκηνοθέτησε τις μίνι σειρές Στον αργαλειό του φεγγαριού και Πόντιος Πιλάτος καθώς και πολλά ντοκιμαντέρ, όπως τη σειρά προσωπικών αφηγήσεων Το τραίνο της ζωής μου.
Παράλληλα με τον κινηματογράφο και την τηλεόραση, ο Ζώης έχει σκηνοθετήσει και θεατρικές παραστάσεις.
Ο Ζώης είναι φιλόζωος και το έχει δείξει στην τέχνη του. Έχει σκηνοθετήσει τη σειρά ντοκιμαντέρ Το βλέμμα με κεντρικό θέμα τη σχέση των Ελλήνων με τα ζώα. Από το 1994 είναι πρόεδρος της Ελληνικής Φιλοζωικής Εταιρείας.
Ecosia

Η Ecosia είναι μια ευρωπαϊκή μηχανή αναζήτησης με έδρα το Βερολίνο, της Γερμανίας, η οποία δωρίζει το 80% του πλεονάσματος των εσόδων, σε  μη κερδοσκοπική οικολογικούς οργανισμούς, με έμφαση στην δενδροφύτευση. Ως "κοινωνική επιχείρηση", η Ecosia είναι CO₂neutral, υποστηρίζει την πλήρη οικονομική διαφάνεια, και είναι πιστοποιημένη από την B-Εργαστήριο ως B-corporation.
Ίβαρ ο Ασπόνδυλος

Ταυτοποίηση με τον Άιμαρ

Συχνά ταυτίζεται με τον Άιβαρ, τον ιδρυτή της Δυναστείας του Άιβαρ, κυβέρνησε στην περιοχή της Ιρλανδικής Θάλασσας σε όλη τη διάρκεια κυριαρχίας των Βίκινγκ. Η δυναστεία του, ο Οίκος του Άιβαρ από τα μέσα του 9ου αιώνα έως το 10ο αιώνα έλεγχε τη Νορθουμβρία από την πρωτεύουσα Γιορκ και κυριάρχησε στην Ιρλανδική Θάλασσα από το Δουβλίνο.

Θάνατος

Ο Αγγλοσάξονας χρονικογράφος Έθελγουερντ χρονολογεί τον θάνατό του το 870. Τα Χρονικά του Έλστερ περιγράφουν τον θάνατο του Άιμαρ στο 873. Ο θάνατος του Άιμαρ επίσης καταγράφεται στα Τμηματικά Χρονικά της Ιρλανδίας στο έτος 873.
Το 1866 ένας αγρότης, ο Τόμας Γουόκερ, ανακάλυψε ένα σκανδιναβικό ανάχωμα τάφου στο Ρέπτον του Ντέρμπισαϊρ, κοντά σε έναν χώρο μάχης, όπου ο Μεγάλος Παγανιστικός Στρατός εκδίωξε τον βασιλιά της Μερκίας Μπέργκρεντ από το βασίλειό του. Ο αριθμός κάποιων σκελετών που κύκλωναν το σώμα, διακόσιοι πολεμιστές και πενήντα γυναίκες, σηματοδοτεί πως ο άντρας που ήταν θαμμένος ήταν μεγάλου κύρους και έχει προταθεί πως τέτοιος ταφικός λόφος θα ήταν αναμενόμενο ο τελευταίος τόπος ανάπαυσης για έναν Βίκινγκ της φήμης του Άιβαρ.
Νίκος Μυρογιάννης

ΕΡΓΟ

Ο Νίκος Μυρογίαννης είχε μία τεράστια ποικιλία τραγουδιών. Μερικά από αυτά είναι «Νεράιδα Μυτιλήνη» του Γ. Χαμχουμή, «Ταϊφάς», «Τραγούδι για νότες», «Προσευχή στη Σαπφό» του Αργ. Αραβανόπουλου, «Το τραγούδι της ταβέρνας» κ.α.
Επίσης ο Νίκος Μυρογιάννης έγραψε μουσική για διάφορες επιθεωρήσεις στις οποίες συμπεριλαμβάνονταν οι παρακάτω: «Χαρές και πανηγύρια», «Ανοιξιάτικο τραγούδι», «Ανθισμένη πασχαλιά», «Η Μυτιλήνη του ΄70», «Ο τρελός με τα παραμύθια» κ.α.

Λόγια που ειπώθηκαν για τον Νίκο Μυρογιάννη

«Ο Νίκος Μυρογιάννης είναι ο μαέστρος μας. Ο ακούραστος και ακατάβλητος. Που ξέρει, μονάχα, να προσφέρει και να δημιουργεί. Η Μυτιλήνη του οφείλει πολλά.» Απ. Αποστόλου τ. δήμαρχος
«Για τον Δάσκαλο Νίκο Μυρογιάννη τι θα μπορούσε να πει κανείς. Πολλά. Προσωπικά του είμαι ευγνώμων διότι κοντά του έμαθα το αλφαβητάρι της Μουσικής, προετοιμάζοντας την είσοδό μου στον Μαγικό Κόσμο την Σοβαρής Μουσικής, όπου υπηρετώ σήμερα, σαν βασικό στέλεχος στην Εθνική Λυρική Σκηνή.» 28-3-86 Δημήτρης Στεφάνου Σολίστ Εθν. Λυρ. Σκηνής
«Με τον Νίκο Μυρογιάννη γνωριστήκαμε το 1931 όταν δώσαμε τότε μαζί εξετάσεις στο 5/τάξιο Διδασκαλείο Μυτιλήνης. Ο Νίκος από τότε ξεχώριζε απ’ όλους μας. Είχε ένα ξεχωριστό πνεύμα κι έμπαινε μέσα σ’ όλα. Τίποτα δεν τον σταματούσε όταν ήθελε κάτι. Άριστος μαθητής, άριστος φίλος, άριστος μετέπειτα παιδαγωγός. Αλλά εκείνο που ρουφούσε το είναι του, ήταν η μουσική.» Δημήτρης Κυπραίος
«Ο Νίκος Μυρογιάννης είναι μία ανεχτίμητη αξία που θα οδηγεί για πολλά χρόνια την πορεία μας. Κι αν δεν βρισκόταν στα στενά όρια του μεθοριακού νησιού μας, θα ξεπερνούσε τη χώρα μας και θα ήταν μπροστάρης στο διεθνή πολιτιστικό χώρο. Το έργο του πρέπει να συγκεντρωθεί και να διασωθεί.» Αθήνα 2 Απρίλη 1986 Βασίλης Πλάτανος
Μάνχαϊμ

Ιστορία

Ως "Mannenheim" αναφέρεται για πρώτη φορά σε σχέση με μια νομική πράξη το 766, στον "Codex Laureshamensis" από την Μονή Λορς (Lorsch). Στις 24 Ιανουαρίου 1607 το Μάνχαϊμ απέκτησε τα προνόμια της πόλης. Η πόλη καταστράφηκε στη συνέχεια στο Τριακονταετή Πόλεμο και το 1689 από τους Γάλλους. Μετά την ανακατασκευή της το 1720 με το για τότε ιδιότροπο γεωμετρικό σχέδιο πόλεως έγινε πρωτεύουσα και απέκτησε και ανάκτορα.
1157 Αραβία

Φυσικά χαρακτηριστικά

Τα φυσικά χαρακτηριστικά της Αραβίας είναι άγνωστα. Η Αραβία περιστρέφεται γύρω από τον εαυτό της μία φορά κάθε 15 ώρες και 13,5 λεπτά.
Αντιπρόεδρος του Αζερμπαϊτζάν

Σχηματισμός

Το αξίωμα καθιερώθηκε μέσα από μια συνταγματική τροπολογία που εγκρίθηκε από τους πολίτες κατά τη διάρκεια του δημοψηφίσματος της 26ης Σεπτεμβρίου 2016. Η τροπολογία δίνει στον πρόεδρο την εξουσία να διορίζει ή να απολύει τον πρώτο αντιπρόεδρο, αλλά και τους υπόλοιπους αντιπροέδρους της Δημοκρατίας του Αζερμπαϊτζάν.

Εξουσίες

Ο αντιπρόεδρος έχει τη δυνατότητα να αναλάβει χρέη προέδρου όταν ο πρόεδρος παραιτηθεί ή βρεθεί σε κατάσταση ανικανότητας να εκτελέσει τα καθήκοντά του. Πριν από την καθιέρωση της θέσης αυτής, τα καθήκοντα αυτά μεταφέρονταν στον πρωθυπουργό, ο οποίος είναι τώρα δεύτερος στη σειρά διαδοχής μετά τον αντιπρόεδρο.
Σε περίπτωση παραίτησης του προέδρου από τη θέση του, οι έκτακτες προεδρικές εκλογές πρέπει να διεξαχθούν εντός 60 ημερών. Στην περίπτωση αυτή ο αντιπρόεδρος της δημοκρατίας του Αζερμπαϊτζάν ασκεί τις εξουσίες του προέδρου έως ότου εκλεγεί ο νέος πρόεδρος. Εάν ο πρώτος αντιπρόεδρος, ο οποίος εκτελεί χρέη προέδρου, παραιτηθεί ή είναι ανίκανος λόγω προβλημάτων υγείας να ασκήσει τα καθήκοντά του, τότε οι αρμοδιότητές του μεταβιβάζονται στον επόμενο αντιπρόεδρο της χώρας (πρωθυπουργό).
Ο αντιπρόεδρος του Αζερμπαϊτζάν μπορεί να υπογράψει διεθνείς διακρατικές και διακυβερνητικές συμφωνίες όταν ο πρόεδρος του παραχωρήσει αυτήν την εξουσία.

Αιρετότητα

Για να είναι κάποιος αντιπρόεδρος θα πρέπει να είναι πολίτης του Αζερμπαϊτζάν, να έχει δικαίωμα ψήφου, να έχει πτυχίο πανεπιστημίου και να μην έχει ευθύνες σε άλλα κράτη.
Στις 21 Φεβρουαρίου 2017 ο πρόεδρος Ιλχάμ Αλίγιεφ διόρισε τη σύζυγό του Μεχριμπάν Αλίεβα ως πρώτη αντιπρόεδρο της χώρας.

Ασυλία

Ο αντιπρόεδρος του Αζερμπαϊτζάν απολαμβάνει το δικαίωμα προσωπικής ασυλίας κατά τη διάρκεια ολόκληρης της θητείας του. Επομένως, δεν επιτρέπεται να συλληφθεί, να ερευνηθεί, να εξεταστεί προσωπικά, εκτός από περιπτώσεις κατά τις οποίες έχει συλληφθεί επ΄ αυτοφώρω. Η ασυλία του αντιπροέδρου της Δημοκρατίας του Αζερμπαϊτζάν μπορεί να τερματιστεί μόνο από τον πρόεδρο με την παρουσία του Γενικού Εισαγγελέα του Αζερμπαϊτζάν.
Πανελλήνιο πρωτάθλημα ανώμαλου δρόμου γυναικών 1983

Το Πανελλήνιο πρωτάθλημα ανώμαλου δρόμου γυναικών 1983 διεξήχθη στις 27 Φεβρουαρίου στο Τατόι. Πρωταθλήτρια αναδείχθηκε η Στρακατούνα της Γ.Ε. Αγρινίου (απόσταση 4.000μ.), ενώ πρωταθλητής σύλλογος αναδείχθηκε ο Παναθηναϊκός.
Ενοκαβάν

Αδελφοποιήσεις

Από τις 10 Οκτωβρίου 2016, το Ενοκαβάν είναι αδελφοποιημένο με την γαλλική κοινότητα της Βιλκρόζ.
Διαίρεση Ρανγκπούρ

Η Διαίρεση Ρανγκπούρ (βεγγαλικά: রংপুর বিভাগ) ιδρύθηκε στις 25 Ιανουαρίου 2010, ως η έβδομη διοίκηση του Μπαγκλαντές. Πριν από αυτό, η επαρχία αποτελούταν από 8 βόρειες επαρχίες της Διαίρεσης Ρατζσάχι. Υπάρχουν 58 ουπαζίλα (υποεπαρχίες) εντός των 8 επαρχιών. Είναι η βορειότερη διαίρεση του Μπαγκλαντές και έχει πληθυσμό 15.665.000 κατοίκων στην Απογραφή του 2011.
Οι μεγάλες πόλεις της νέας διαίρεσης είναι η Ρανγκπούρ, το Σαϊντπούρ και το Ντινατζπούρ. Η διαίρεση είναι η έδρα γνωστών εκπαιδευτικών ιδρυμάτων, όπως το Κολέγιο Καρμάικλ, το Πανεπιστήμιο Επιστημών και Τεχνολογίας Χατζί Μοχαμάντ Ντανές, το Κολλέγιο Ιατρικής της Ρανγκπούρ, το Κολλέγιο Δόκιμων της Ρανγκπούρ, το Πανεπιστήμιο Μπεγκούμ Ροκέγια και το Πανεπιστήμιο Επιστημών της Τεχνολογίας του Στρατού του Μπανγκλαντές στο Σαϊντπούρ.
Ο Μανσίνγκ, διοικητής του Αυτοκράτορα Ακμπάρ, κατέκτησε μέρος της Ρανγκπούρ το 1575. Όλη η διαίρεση ήταν υπό τον έλεγχο της Μογγολικής αυτοκρατορίας της Ινδίας το 1686. Οι πόλεις Μουγκαλμπάσα και Μουγκαλχάτ της επαρχίας Κουρίγκραμ φέρουν ακόμα σημάδια της εξουσίας των Μουγκάλ στην περιοχή. Κατά τη διάρκεια της εξουσίας της Μογγολικής αυτοκρατορίας της Ινδίας μέρος της διαίρεσης ήταν υπό το σαρκάρ του Γκοραγκάτ και ένα άλλο μέρος υπό το σαρκάρ του Πιντζαράχ. Το Ρανγκαπούρ Γκοργκάτ αναφέρεται στο Ριγιάζ-ους-Σαλατίν. Κατά τη διάρκεια της πρώιμης περιόδου του ελέγχου της Εταιρείας Ανατολικών Ινδιών η αγροτική εξέγερση Φακίρ-Σανιάσι πραγματοποιήθηκε στη περιοχή.
Η περιοχή έχει οδικές, σιδηροδρομικές και αεροπορικές συνδέσεις με άλλες διαιρέσεις και την πρωτεύουσα. Υπάρχουν 21 τρένα ταχείας διαδρομής από την διαίρεση που πηγαίνουν σε άλλα μέρη της χώρας. Υπάρχουν τρία αεροδρόμια στην διαίρεση, όπως το αεροδρόμιο του Σαϊντπούρ.
Ψακούδια Χαλκιδικής

Ιστορικά στοιχεία

Η παρουσία πεύκων στην παραλία του οικισμού δικαιολογούν ίσως και την ονομασία του. Σύμφωνα με ορισμένους, το όνομα προέρχεται από το «πτσάκια», που είναι η τοπική ονομασία για τα μικρά πεύκα. Το 1993 το ΥΠΕΧΩΔΕ ενέκρινε σχέδιο πολεοδομικής επέκτασης του οικισμού σε μια περιοχή 600 στρεμμάτων κοινοτικής γης, που δίνει μεγάλες δυνατότητες μελλοντικής ανάπτυξης του οικισμού.
Πολώνιο

Πολώνιο-210

Tο Πολώνιο - 210 είναι ένα από τα 25 εξαιρετικά ραδιενεργά και τοξικά ισότοπα του μεταλλικού στοιχείου Πολώνιο, που ανακαλύφθηκε από το ζεύγος Kιουρί το 1897. Πήρε την ονομασία του απ τη γενέτειρα της Mαρί, την Πολωνία, που εκείνη την εποχή βρισκόταν υπό ρωσική, πρωσική και αυστριακή κυριαρχία και δεν αναγνωριζόταν ως ανεξάρτητη χώρα. H Kιουρί ήλπιζε ότι δίνοντας στο νέο στοιχείο το όνομα της πατρίδας της θα βοηθούσε να γίνει γνωστή η διεκδίκηση της ανεξαρτησίας της Πολωνίας.
Aκόμη κι ένα μικρογραμμάριο του Πολωνίου - 210 είναι εξαιρετικά επικίνδυνο, κι έτσι επιβάλλεται ειδικός εξοπλισμός και αυστηρές διαδικασίες χειρισμού. Tα σωμάτια Aλφα που εκπέμπονται από το Πολώνιο απορροφούνται από τον οργανισμό και μπορούν εύκολα να καταστρέψουν όλες τις λειτουργίες του. Ωστόσο, δεν διαπερνούν την επιδερμίδα.
Tο Πολώνιο-210 είναι εξαιρετικά σπάνιο στη φύση και επίσης σπάνιο στα εργαστήρια, αφού πιστεύεται πως παρασκευάζονται μόλις 100 γραμμάριά του τον χρόνο. Tο Πολώνιο-210 υπάρχει σε αναλογία 100 μικρογραμμαρίων ανά τόνο στο ουράνιο.
Ιετσισμός

Ο ιετσισμός (ολλανδικά: ietsisme‎) είναι μια απροσδιόριστη πίστη σε μια ακαθόριστη υπερβατική πραγματικότητα. Είναι ολλανδικός όρος και περιγράφει ένα φάσμα πίστεων που ξεκινάνε από ανθρώπους που υποπτεύονται -ή πράγματι πιστεύουν- ότι «πρέπει να υπάρχει κάτι απροσδιόριστο πέρα από το τετριμμένο και αυτό μπορεί να αποδειχτεί ή να γίνει κατανοητό», αλλά από την άλλη, δεν ασπάζονται ή ακολουθούν κάποια θρησκεία ή κάποιο καθιερωμένο σύστημα πίστης. Οι ιετσιστές μπορούν να αποκαλούν τους εαυτούς τους χριστιανούς ή οπαδούς κάποιας άλλης θρησκείας με βάσει την πολιτισμική ταυτότητα της συγκεκριμένης θρησκείας, χωρίς να πιστεύουν στα δόγματα της συγκεκριμένης θρησκείας.
Τον όρο «ιετσισμός» τον επινόησε ο άθεος, πολιτικός αρθρογράφος και μοριακός βιολόγος Ρόναλντ Πλάστερκ (Ronald Plasterk), ο οποίος τον χρησιμοποίησε σε δημοσιευμένο άρθρο του το 1997 στο περιοδικό Intermediar. Ο όρος έγινε αρκετά γνωστός στην Ολλανδία, μετά από τηλεοπτικές συνεντεύξεις του Plasterk
Ο όρος «ιετσισμός» χρησιμοποιείται όλο και περισσότερο στην Ευρώπη, σαν αντικατάσταση της φράσης «πνευματικότητα αλλά όχι θρησκεία» η οποία κυριαρχεί στην βόρεια Αμερική..
Οίκος των Χιμένεθ

Ιστορία

Το πρώτο γνωστό μέλος του Οίκου, ο Γκαρθία Χιμένεθ (=o γιος του Χιμένο) με καταγωγή από τη Γασκωνία, ήταν αντιβασιλέας της Παμπλόνα και κυβερνήτης των  ανατολικών εδαφών της Ναβάρρας τα οποία ήταν εκτός του ελέγχου των βασιλιάδων του Οίκου των Ίνιγεθ (Íñiguez). Ο γιος του Σάντσο Γκαρθές Α´, εκτόπισε τον βασιλιά του Οίκου των Ίνιγεθ. Οι μουσουλμάνοι αποκαλούσαν τον Οίκο των Χιμένεθ μπανού Σάντσο (οι απόγονοι του Σάντσο). Ο Σάντσο Γκαρθές κατέλαβε την γειτονική περιοχή των μπανού Κουάσι και την κομητεία της Αραγωνίας. Στην εποχή του διαδόχου του οι Ίνιγεθ συμμάχησαν με τον εμίρη της Κόρδοβας, που νίκησαν και υπέταξαν την Παμπλόνα.
Η κατάσταση άλλαξε με τον Σάντσο τον Μέγα, που κατέκτησε την Αραγωνία, την Καστίλη και τη Λεόν. Αυτοανακηρύχθηκε αυτοκράτορας της Ισπανίας. Οι τρεις γιοί του μοίρασαν την επικράτεια. Από αυτούς ο Φερδινάνδος Α΄επικράτησε των αδελφών του και κληροδότησε ενοποιημένο το βασίλειο στο γιο του, που κατέλαβε το Τολέδο. Οι απόγονοί του πάλι χώρισαν και μετά ενοποίησαν το βασίλειο. Η τελευταία απόγονος Πετρονίλα παντρεύτηκε τον κόμη της Βαρκελώνης και έτσι τον Οίκο των Χιμένεθ διαδέχθηκε ο Οίκος της Βαρκελώνης. 
Τον 15ο αι. οι Βοργίες παρουσίασαν ότι είναι απόγονοι ενός νόθου τέκνου του Πέδρο ντε Αταρές των Χιμένεθ, αλλά η γενεαλογία ήταν πλαστή.
Άγιος Γεώργιος Βασιλιτσίου Μεσσηνίας

Ιστορικό

Ο οικισμός του Αγίου Γεωργίου αναγνωρίστηκε και προσαρτήθηκε στην κοινότητα Βασιλιτσίου στις 14/03/1971, ενώ στις 04/12/1997 προσαρτάται στο δήμο Κορώνης.
Ο Άγιος Γεώργιος έχει πληθυσμό 13 κατοίκους, σύμφωνα με την απογραφή του 2011, και διοικητικά ανήκει στην τοπική κοινότητα Βασιλιτσίου, της δημοτικής ενότητας Κορώνης, του Δήμου Πύλου - Νέστορος, της Περιφέρειας Πελοποννήσου, όπως διαμορφώθηκε με το Πρόγραμμα Καλλικράτης, ενώ κατά το παρελθόν και μέχρι το 2010, ο Άγιος Γεώργιος, με βάση το Σχέδιο Καποδίστριας, ανήκε στον πρώην Δήμο Κορώνης.
Το χωριό Άγιος Γεώργιος βρίσκεται στο τέλος του δρόμου, που ξεκινά από το Βασιλίτσι στο σημείο της διασταύρωσης του χωριού αυτού με τον επαρχιακό δρόμο Κορώνης - Καμαρίας.

Παραλία Αγίου Γεωργίου

Η παραλία του Αγίου Γεωργίου βρίσκεται ακριβώς κάτω από τον Κουλέ, τον μισοερειπωμένο πύργο που χρησίμευε για τον έλεγχο της θάλασσας από τους πειρατές και τους κουρσάρους.  Η αμμουδιά της έχει ψιλή ξανθιά άμμο και στη συνέχειά της εκτείνεται η τεράστια παραλία Μεμί-Ζάγγα που φτάνει μέχρι την Ελεήστρια της Κορώνης.
Αδόλφος Φρειδερίκος του Μεκλεμβούργου

Βιογραφία

Ήταν ο πέμπτος γιος του Φρειδερίκου-Φραγκίσκου Β΄ μεγάλου δούκα του Μεκλεμβούργου-Σβερίν και της Μαρίας, κόρης του Αδόλφου πρίγκιπα του Σβάρτσμπουρκ-Ρούντολστατ.
Το 1969 απεβίωσε στο Οϊτίν του Χόλσταϊν σε ηλικία 96 ετών.
Βασίλης Καρασαββίδης (πετοσφαίριση)

Καριέρα

Ο Βασίλης Καρασαββίδης ξεκίνησε την καριέρα του από τις ακαδημίες του Επίκουρου Πολίχνης το 2002, όπου αγωνίστηκε μέχρι και το 2013. Την επόμενη χρονιά πήρε μεταγγραφή στον Αίαντα Ευόσμου. Το καλοκαίρι του 2014 μεταπήδησε στον ΠΑΟΚ, συνδέοντας το όνομα του με τις επιτυχίες της ομάδας, κατακτώντας το νταμπλ του 2015 και το πρωτάθλημα του 2016. Το καλοκαίρι του 2016 ανακοινώθηκε από την Ορεστιάδα, ως δανεικός από τον ΠΑΟΚ.
Ενεσέ Ναϊμέχεν (ποδοσφαιρικός σύλλογος)

Ιστορία

Η N.E.C. ιδρύθηκε από εργάτες που κατοικούσαν στις υποβαθμισμένες συνοικίες του Ναϊμέχεν. Το 1900 το ποδόσφαιρο ήταν ήδη αρκετά δημοφιλές, αλλά θεωρούνταν τότε ως ελιτίστικη δραστηριότητα. Στις 15 Νοεμβρίου του 1900, κάποιοι εργάτες που συνήθιζαν να παίζουν ποδόσφαιρο στην Βααλκάντε (Ολλανδικά:Waalkade) αποφασίζουν να ιδρύσουν ένα ποδοσφαιρικό σύλλογο και του δίνουν το όνομα Έεντραχτ, που στα Ολλανδικά σημαίνει ενότητα. Το όνομα N.E.C. καθιερώθηκε το 1903 όταν η Έεντραχτ ενώθηκε με την Ναιμέχεν.

Διακρίσεις

Η Ενεσέ ήταν φιναλίστ στο Κύπελλο Ολλανδίας τις χρονιές 1972-73, 1982-83, 1993-94, 1999-00, όπου αντιμετώπισε κατά σειρά την ΝΑΚ Μπρέντα, τον ΑΦΚ Άγιαξ, την Φέγενορντ και την Ρόντα ΤΚΚ. Παρά την παρουσία της σε 4 τελικούς Κυπέλλου δεν έχει καταφέρει μέχρι σήμερα να κατακτήσει το τρόπαιο.Τη σεζόν 2007-2008 κατέλαβε την πρώτη θέση στα πλέι-οφ του πρωταθλήματος Ολλανδίας και προκρίθηκε στο Κύπελλο Ουέφα. Η χρονιά 2008-2009 θεωρείται από τις πιο επιτυχημένες στην ιστορία του συλλόγου αφού η Ενεσέ κατάφερε να φτάσει μέχρι τους 32 του Κυπέλλου Ουέφα όπου και αποκλείστηκε από την ομάδα του Αμβούργου. Η υψηλότερη θέση που έχει κατακτήσει η ομάδα στο Ολλανδικό πρωτάθλημα είναι η 5η τη σαιζόν 2002-2003.

Αντιπαλότητες

Οι αγώνες με την Φίτεσε του Άρνεμ, ομάδα στην οποία αγωνίστηκε με ιδιαίτερη επιτυχία στο παρελθόν ο Νίκος Μαχλάς, έχουν ξεχωριστό χαρακτήρα καθώς παραδοσιακά υπάρχει αντιπαλότητα μεταξύ των δύο ομάδων. Τα ντέρμπι μεταξύ τους ονομάζονται 'Ντε Χέλντερσε Ντέρμπι' αφού οι δύο σύλλογοι είναι οι σημαντικότεροι στην επαρχία του Χέλντερλαντ.

Χορηγοί

Από το 2008 στην διαφήμιση της φανέλας της ομάδας εμφανίζεται το Κράτος του Κουρασάο.
Γιώργος Αγγελόπουλος (αθλητής)

Ποδόσφαιρο

Ξεκίνησε την ποδοσφαιρική του καριέρα στην Σκιάθο. Από εκεί πήγε στον Ολυμπιακό Βόλου το 2004 μέχρι το καλοκαίρι του 2005. Είχε μόνο μία συμμετοχή σε επίσημο παιχνίδι. Στη συνέχεια αγωνίστηκε για λογαριασμό του Α.Σ. Ρόδος για την σεζόν 2005 με 2006, στην οποία είχε 23 συμμετοχές και τέσσερα γκολ.
Για μία τριετία αγωνίστηκε στην ομάδα του Εθνικού Αστέρα της Καισαριανής, στην οποία είχε 40 συμμετοχές και ένα γκολ. Την αγωνιστική περίοδο του 2008 είχε προπονητή τον Siniša Gogić. Το 2009 επέστρεψε στη Ρόδο. Τερμάτισε την ποδοσφαιρική καριέρα του στις 26  Μαΐου 2010 στον αγώνα με τον Ιωνικό στη Νεάπολη. Με τον τερματισμό της ποδοσφαιρικής του καριέρας, στράφηκε στο χώρο των water sports.

Τηλεόραση και Motivational Speaking

Ο Γιώργος Αγγελόπουλος έγινε γνωστός στο ευρύ κοινό μέσα από την συμμετοχή του στο παιχνίδι επιβίωσης Survivor, το οποίο προβαλλόταν από τη συχνότητα του ΣΚΑΪ. Aναδείχθηκε ο νικητής του παιχνιδιού στις 5 Ιουλίου 2017.
Στις 28 Νοεμβρίου 2017, βρέθηκε στην Κύπρο όπου μαζί με την Ντορέττα Παπαδημητρίου παρουσίασαν τα Time Out Eating Awards για το 2017, τον γαστρονομικό θεσμό του νησιού που βράβευε τα καλύτερα εστιατόρια για 13η χρονιά.
Από το 2018 μέχρι το 2019 πρωταγωνιστούσε στη σειρά του Alpha Το Τατουάζ, ενώ έχει πρωταγωνιστήσει σε διαφημίσεις και κάνει ομιλίες με θέμα το motivation.

Βιβλίο

Το Φεβρουάριο του 2019 κυκλοφόρησε το αυτοβιογραφικό του βιβλίο με τίτλο «Ντάνος: Μια αφήγηση στην Αυγή Σαββίδου» από την Εκδοτική Αθηνών.

Φιλανθρωπική δράση

Ο Γιώργος Αγγελόπουλος ανακοίνωσε μέσω του προσωπικού του λογαριασμού στα μέσα κοινωνικής δικτύωσης ότι θα είναι Πρεσβευτής Φιλανθρωπίας στη μη κυβερνητική οργάνωση "ΕΛΠΙΔΑ" για παιδιά με καρκίνο και λευχαιμία η οποία εδρεύει στην Λευκωσία, ενώ υπήρξε επίσημος καλεσμένος της  φιλανθρωπικής εκδήλωσης "Κολυμπάμε με τους Ο.Υ.Κ για τους δικούς μας μικρούς ήρωες" που διοργάνωσε ο σύλλογος.